Document ID: 32010D0134

A BIZOTTSÁG HATÁROZATA
(2010. március 1.)
a 2006/473/EK határozat a kontinentális Ausztrália Xanthomonas campestristől (annak a citrusfélékre patogén minden törzsétől) mentesként történő elismerése tekintetében történő módosításáról
(az értesítés a C(2010) 1063. számú dokumentummal történt)
(2010/134/EU)
AZ EURÓPAI KÖZÖSSÉGEK BIZOTTSÁGA,
tekintettel az Európai Unió működéséről szóló szerződésre,
tekintettel a növényeket vagy növényi termékeket károsító szervezeteknek a Közösségbe történő behurcolása és a Közösségen belüli elterjedése elleni védekezési intézkedésekről szóló, 2000. május 8-i 2000/29/EK tanácsi irányelvre (1) és különösen annak IV. melléklete A. része I. szakaszának 16.2. pontjára,
mivel:
(1)
Az egyes harmadik országoknak és harmadik országok egyes területeinek a Xanthomonas campestristől (annak a citrusfélékre patogén minden törzsétől), a Cercospora angolensis carv. et Mendestől és Guignardia citricarpa Kielytől (annak a citrusfélékre patogén minden törzsétől) mentesként történő elismeréséről szóló, 2006. július 5-i 2006/473/EK bizottsági határozat (2) értelmében Ausztrália Új Dél-Wales, Dél-Ausztrália és Victoria államait a Xanthomonas campestristől (annak a citrusfélékre patogén minden törzsétől) mentesnek ismerik el.
(2)
Ausztrália a betegségek kezelésére és felszámolására irányuló programok, valamint többéves hivatalos felmérések eredményein alapuló részletes technikai információkat nyújtott be, melyekből kiderül, hogy Queenslandben sikeresen felszámolták a Xanthomonas campestris egy kitörését, továbbá az Északi Terület és Nyugat-Ausztrália mentes a Xanthomonas campestristől. Ezért Ausztrália kontinentális részén minden citrustermelő területet e káros szervezettől mentesnek kell tekinteni.
(3)
A 2006/473/EK határozatot ezért ennek megfelelően módosítani kell.
(4)
Az e határozatban előírt intézkedések összhangban vannak a Növényegészségügyi Állandó Bizottság véleményével,
ELFOGADTA EZT A HATÁROZATOT:
1. cikk
A 2006/473/EK határozat 1. cikke (2) bekezdésének a) pontja helyébe a következő szöveg lép:
„a)
Ausztráliában: Új Dél-Wales, Dél-Ausztrália, az Északi Terület, Queensland, Dél-Ausztrália, Victoria és Nyugat-Ausztrália;”.
2. cikk
Ennek a határozatnak a tagállamok a címzettjei.
Kelt Brüsszelben, 2010. március 1-jén.

Labels: 18
16
17
6